Kaido Kruusoja. Pärnu Postimehe foto
Mootorrattaga ümber maailma sõitev Pärnu ettevõtja Kaido Kruusoja avastas oma ehmatuseks, et Eesti maanteeameti väljastatud juhiluba Texase osariigis ei kehti, kirjutab 7. veebruari Pärnu Postimees.
Eesti juhiluba, mis on väljastatud pärast 19. jaanuari 2013, vastab Euroopa Liidu standardnõuetele ja kehtib ELi riikides, Norras, Islandil ja Liechtensteinis. Ehkki plastkaardi tagaküljele on andmed kirjutatud ainult eesti keeles, kinnitas maanteeameti eksamiosakonna juhataja Tarmo Vanamõisa, et tänu kirjete ühtlustatud numeratsioonile saavad juhiloast aru ka need, kes eesti keelt ei mõista.
Neile, kes väljaspool Euroopa majanduspiirkonda tahavad sõidukit juhtida, väljastab maanteeamet Viini 1968. aasta teeliikluse konventsiooni kohase rahvusvahelise juhiloa (International Driving Permit). Oluline on meelde jätta, et see kehtib üksnes koos Eesti siseriikliku juhiloaga, olles sisuliselt selle tõlge.
Enamik autojuhte ei oska faktile, et rahvusvaheline juhiluba väljastatakse Viini konventsiooni alusel, tähelepanu pöörata. Maanteeameti koduleht reklaamib vaid, et rahvusvaheline juhiluba võib osutuda vajalikuks, täpsustamata, millistes riikides dokument kehtib.
Rändur Kaido Kruusoja otsustas konventsioonid endale selgeks teha ja avastas peagi, et Eesti on küll ühinenud Viini konventsiooniga, kuid jätnud ühinemata 1949. aasta Genfi konventsiooniga. Loa rahvusvahelisust uskuma jäävad sõidukijuhid võivad hätta jääda nii riikides, mis on jätnud Viini konventsiooniga liitumata (näiteks Lõuna-Korea, Jaapan, USA ja Kanada), kui maades, mis pole ühinenud kummagi konventsiooniga (osa Aafrika riike, Hiina).
Kindlasti on suur hulk lugejaid probleemideta Eesti juhiloaga USAs ja Kanadas autot rentinud. “Rendifirma tahab ainult raha, muu teda ei huvita,” lausus Kruusoja.
Selleks, et Eesti turistid ei peaks avariisse sattudes või politseinikega kohtudes Vene ruletti mängima, üritas Kruusoja riigiametnikele selgeks teha, et Eesti peaks 1949. aasta konventsiooniga ühinema.
“Kui esimest korda pöördusin, oldi imestunud. Välisministeeriumis arvati lausa, et Genfi konventsiooniga ei saa enam ühineda, kuna see olevat suletud. Pakuti, et äkki teeb Eesti iga probleemse riigiga eraldi lepingu,” kõneles Kruusoja.
Asja tuli selgitada kolmnurgas maanteeamet, majandus- ja kommunikatsiooniministeerium (MKM) ja välisministeerium. Lõpuks otsustas MKM Genfi konventsiooniga liitumise selle aasta tööplaani võtta, ent nagu pressiesindaja Mihkel Loide ütles, seisab tõsisem tegevus veel ees.
Seni tuleb Eesti kodanikel usinalt internetis tuhlata, otsides märksõnu “Vienna Convention on Road Traffic” ja “International Driving Permit”. Rahvusvahelist juhiluba väljastav maanteeamet autojuhti Viini konventsiooniga ühinenud maadest ei informeeri ja soovitab loa kehtivust uurida välisriikidest.
Riikidel, mis pole ühinenud Viini konventsiooniga, ei ole kohustust tunnustada ühtegi Eestis väljastatud juhtimisõigust tõendavat dokumenti. Seda, kas ja millistel tingimustel mingi konkreetne maa seda siiski teeb, tuleks küsida vastavast riigist. Mitme riigi kohta leiab infot välisministeeriumi kodulehelt.
Välisministeeriumi kodulehe reisiinfo on juhilubade kehtivuse kohta napp ja juhuslik. Kanada reisisoovitustes soovitatakse jälgida liiklusmärke (loa kehtivuse kohta ei sõnagi), Jaapani kohta teave puudub. Tegelikult on mõlemad ainult Genfi konventsiooniga ühinenud, kuid Jaapanis jälgitakse seda rangemalt.
Kus milliste lubadega sõita?
Euroopa Liidu riigid. Pärast 19. jaanuari 2013 väljastatud Eesti luba vastab ELi standardnõuetele, rahvusvahelist juhiluba pole vaja.
USA. Eesti loa ja maanteeameti väljastatava rahvusvahelise juhiloaga võib mõnes osariigis hätta jääda. Ükski Eesti ja USA ametiasutus nende loetelu ei paku, huvilisel tuleb osariikide kaupa ise infot otsida. Mure lahendaks Eesti ühinemine Genfi konventsiooniga.
Austraalia. Eesti kümneaastase juhiloaga võib esimesed kolm kuud Austraalias sõita. Kuna loal on andmed eesti keeles, soovitab välisministeerium Eesti juhiloaga kaasas kanda maanteeameti väljastatavat rahvusvahelist juhiluba. Eestis väljastatud esmast juhiluba Austraalia ei tunnista.
VES / PP